Line Barfod (EL), 2007-05-10:
Enhedslisten synes også, det er fornuftigt at få en undersøgelse af de her bestemmelser, og støtter derfor beslutningsforslaget om en undersøgelse.
Det kan være fint at se på, hvem det egentlig er, der skal være omfattet af de her bestemmelser, som jo ligger i kapitlet om forbrydelser mod offentlige myndigheder, og hvor det derfor kan være væsentligt at finde ud af, hvordan man egentlig afgrænser det.
Og hvad ligger der i, at noget er en forbrydelse mod en offentlig myndighed, i forhold til hvornår det er en forbrydelse mod en person?
Det synes vi er væsentligt at få undersøgt og få diskuteret.
Jeg tror ikke, de mennesker, der kommer med vold og trusler, i den situation tænker særlig meget over, om de får et par måneder mere eller mindre i straf.
Desuden tror jeg, som det også har været lidt fremme i debatten i dag, at der er en del af dem, der kommer med vold og trusler, som er i en psykisk ustabil situation, er misbrugere eller andet, hvor det ikke har så stor betydning, hvad der er af straftrussel, og hvor det er nogle helt andre tiltag, man skal ind med for at forebygge, at situationen udvikler sig.
Derfor tror jeg også, at noget af det, vi skal se på, er, hvordan vi kan gøre noget med hensyn til uddannelse, hvordan vi kan løfte uddannelsen i konflikthåndtering i forhold til en lang række af de grupper, der i dag kommer til at stå med de problemer, der opstår med den stigende sociale ulighed og de sociale spændinger, som vi har i samfundet.
FTF, fagforbundet for en lang række offentligt ansatte og også andre, som kommer ud i de her konflikter, lavede for nogen tid siden en undersøgelse om den stigning i vold og trusler, som deres medlemmer oplevede.
Derfor er nogle af de ting, vi skal ind og se på, hvordan vi sikrer, at der er mere tid til at tale ordentligt med folk, til at forklare de situationer, der kan opstå.
For det er jo fuldstændig rigtigt, som Socialdemokraterne peger på i begrundelsen til forslaget, at noget af det, der er sket, er, at der bliver satset mere på det boligsociale arbejde, og at den almene boligsektor skal tage sig af mange flere sociale problemer, som tidligere blev løst i andre sammenhænge.
Og der bliver vi nødt til at se på, at så skal disse mennesker uddannes.
Vi skal nok også have en del mere boligsocialt arbejde.
Desværre var det jo noget af det, regeringen og Dansk Folkeparti afskaffede, da de kom til magten.
Da mente de ikke, at det boligsociale arbejde var noget, man skulle satse på.
Det er der i høj grad behov for at vi sætter en del flere ressourcer af til, både økonomisk og uddannelsesmæssigt, for det er helt afgørende.
Men så er det også væsentligt, at vi går ind og ser på, at vi skal have skaffet flere billige boliger, så det ikke er nogle få områder, der skal klare alle sociale problemer, men så vi får en langt mere sammensat boligmasse, så man har folk forskellige steder.
Og så skal vi have taget hånd om mange af de sociale problemer, så folk ikke får lov til at sidde i årevis med store sociale problemer og med større og større fattigdom, for
der er ingen tvivl om, at fattigdom også fører til flere konflikter.
Derfor skal vi også have hævet de sociale ydelser og have afskaffet kontanthjælpsloftet, have afskaffet starthjælp, 300-timers-regel osv., så folk har penge nok til at leve for.
Der er ingen tvivl om, at hvis der er noget, der kan skabe konflikt, er det, når man ikke har råd til huslejen og nogle skal ud og sætte andre ud af deres bolig.
Det er ikke nogen rar situation at stå i, og derfor skal vi have sikret, at alle folk har råd til at betale deres husleje, har råd til at købe mad osv., så de konflikter kan undgås.
Men den del af det, der handler om at se på straffelovens bestemmelser, støtter vi altså.